次韻蔣不回惠山行見贈
作者：袁默
朝代：宋

paragraphs: 九龍山高茂松竹，冉冉嵐光真潑綠。
重岡複嶺勢崢嶸，五里垂楊排岸曲。
雲生洞口若拖縑，泉落田間如噴玉。
公乘若水遺跡在，瀟灑儒冠與僧服。
夜蟾清影照寒流，春鳥新聲答寒谷。
山畔人家農事閑，長得秋風魚稻熟。
太湖光射夕陽間，澗澤相通財必育。
一生遊賞心不足，憶與高人時往復。
夢魂應是念歸歟，問舍求田無百斛。
身名牽制悼人心，收拾未能如水覆。
侵尋白髮已盈簪，方此徘徊干寸祿。
樂安道人來自蜀，尚爾小官身僕僕。
惠然相訪蓋初傾，符采瑩顔神滿目。
徐言得道先辟穀，二年粒米不入腹。
日南先生韻超俗，授術爲之留五宿。
發洩天機指下傳，妙用圓通皆智燭。
見我情親逾族屬，勸以修持言滿軸。
自慚正類雞伏鵠，敢忘精心循所祝。
痊除多謝枕中方，臭腐豈爲刀下肉。
斧斤牛羊肆殘毒，古人已況牛山木。
深言元氣須引續，起我衰羸丸射鹿。
煩胸一訣願相傳，卦體儼然存九六。